યશરાજ ફિલ્મ્સ અને દિબાકર બૅનરજીની ફિલ્મ ‘તિતલી’ સ્મોલ બજેટ ફિલ્મ છે. ફિલ્મમાં જો કોઈ એકમાત્ર ચહેરો જાણીતો હોય તો એ રણવીર શૌરીનો છે. ‘તિતલી’ એક એવા દિલ્હીવાસી યંગસ્ટરની વાત કહે છે જે બિલકુલ કન્ફ્યુઝ્ડ છે. તિતલી જ તેનું નામ છે. જે રીતે ફૅમિલી કહે એ જ રીતે જીવવાનું, ખાવાનું, પહેરવાનું અને પરણવાનું પણ. તિતલીની ફૅમિલી કાર ચોરી કરવાનો ધંધો કરે છે અને તિતલીને એ બધામાંથી બહાર નીકળવું છે. તિતલીનાં મૅરેજ તેની ઇચ્છા ન હોવા છતાં પણ કરી દેવામાં આવે છે. તિતલીની વાઇફ ઑલરેડી પ્રેમમાં છે અને તિતલીને એની સામે કોઈ વિરોધ પણ નથી. તિતલી વાઇફ પાસેથી પૈસા લઈને તેની વાઇફને તેના બૉયફ્રેન્ડ પાસે સામેથી લઈ જાય છે. ઇરાદો એક જ છે કે ફૅમિલીથી બહુ જલદી છૂટા પડી પોતાના જુદા ઘરમાં રહેવા ચાલ્યા જવું. પણ કિસ્મત તિતલીનો આ પ્લાન ચોપટ વાળી દે છે અને તિતલીએ જે કોઈ ખોટાં કામ કરીને પૈસા બચાવ્યા છે એ બધા તેના ફૅમિલીવાળા પડાવી લે છે. તિતલીને પહેલી વાર ગુસ્સો આવે છે અને તે તેની ફૅમિલીને મારી નાખવાનો પ્લાન બનાવે છે.